Verlamde seun presteer in matriek ná fratsongelukJG Oosthuizen. Foto: Facebook JG Oosthuizen, die seun van Johannesburg wat verlam gelaat is ná ŉ fratsongeluk in die see by Mosselbaai op 4 Januarie 2016, het sy matriek verwerf. Oosthuizen, wat sedert die ongeluk in ŉ rolstoel vasgekluister is, het dié nuus Woensdag op sy amptelike Facebook-ondersteunersblad bevestig. “Dis in die sak!” lui die inskrywing. “JG se resultate is in – en hy het dit gedoen!” Dié goeie nuus kom twee jaar nadat Oosthuizen sy rugstring ernstig beseer het in die see nadat hy in ŉ golf ingeduik en vermoedelik ŉ sandbank getref het. Hy is as ŉ C5-kwadrupleeg geklassifiseer en het van sy skouers af ondertoe min of geen gevoel nie. Oosthuizen is maande lank in die Life Rivierfield Lodge behandel waar hy vaardighede moes aanleer soos om sy nekspiere te gebruik om op ŉ skootrekenaar te tik en sy gemotoriseerde rolstoel te beheer. Volgens die inskrywing op Facebook het Oosthuizen sy matriek met universiteitsvrystelling en twee onderskeidings geslaag. “Ek was gereed om my finale skooljaar aan die Hoërskool Linden in 2016 te voltooi toe die noodlot ingetree het en my planne en drome opsy geskuif moes word,” het Oosthuizen gesê. “Die ongelooflike ondersteuning van my familie en vriende het my inspireer om vir matriek in te skryf deur die My Teacher and Tutoring-sentrum (MTTC) in Johannesburg verlede jaar,” het Oosthuizen gesê. “Met tye het dit gevoel of ek nie die mas gaan opkom nie, maar ek het deurgedruk en hier is ons vandag.” Oosthuizen het die nasionale SACAI-eksamen geskryf en hoewel hy altyd graag biokinetika wou studeer, gaan hy homself nou daarop toespits om ŉ graad in regte aan die Universiteit van Witwatersrand te voltooi. “Ek weet dit gaan nie maklik wees nie, maar ek glo waar ŉ wil is, sal daar ŉ weg wees,” het Oosthuizen gesê. “Met die ongelooflike ondersteuning van my gesin, familie, vriende en mense uit die gemeenskap sien ek vir enigiets kans. Baie dankie daarvoor. Met julle hulp is ek reg om die volgende fase in my lewe aan te pak. Julle advies en bystand dra my.”